KIRJALLINEN KYSYMYS P-2383/01

esittäjä(t): Pat Gallagher (UEN) komissiolle

(3. elokuuta 2001)

Aihe: Euroopan kemikaaliviraston riskinarviointikertomus sinkki ja sinkkikemikaalit

Euroopan kemikaalivirasto on ilmoittanut, että se haluaa järjestää viimeiset perusteelliset keskustelut sinkin ja sinkkikemikaalien riskinarviointikertomuksesta 3. teknisessä kokouksessa 17. syyskuuta 2001. Tämä siitä huolimatta, että tällä alalla tehdään parhaillaan merkittävää tutkimusta, joka saadaan päätökseen vasta vuoden 2002 loppuun mennessä.

Katsooko komissio, että mainittu tutkimus saattaa merkittävästi muuttaa riskinarviointikertomuksen johtopäätöksiä sekä terveyden että ympäristön kannalta? Katsooko komissio, että olisi kohtuullista odottaa viimeisimpien tutkimustulosten valmistumista, jotka merkittäviltä osiltaan tulevat olemaan käytettävissä jo vuoden 2002 ensimmäisellä neljänneksellä, ennen kuin riskinarviointikertomus hyväksytään lopullisessa muodossaan?

Philippe Busquinin komission puolesta antama vastaus

(8. lokakuuta 2001)

Ensimmäisten sinkkiä ja sinkkiyhdisteitä koskevien riskinarviointiraporttien luonnosten laatijoina toimivat Alankomaiden viranomaiset, jotka toimivat jäsenvaltion esittelijän ominaisuudessa yhteisön teknisessä kokouksessa joulukuussa 1999. Viimeisten kymmenen vuoden aikana esittelijä ja sinkkiteollisuus ovat käyneet laajoja keskusteluja. Tasapainoisen tieteellisen yhteisymmärryksen varmistamiseen annettiin riittävästi aikaa. Erityisesti on mainittava Lontoossa tammikuussa 2001 järjestetty kaksipäiväinen seminaari, joka keskittyi metallien riskinarviointimenetelmiin.

Riskinarviointiraporttien kustakin jaksosta on nyt käyty perusteellisia keskusteluja teknisissä kokouksissa kesäkuussa 2000, joulukuussa 2000 ja maaliskuussa 2001. Viimeksi mainitussa kokouksessa (maaliskuussa 2001) kaikki jäsenvaltiot ja Norja hyväksyivät teollisuuden vastustuksesta huolimatta riskinarviointiraportin nykyisen version ja antoivat siten ymmärtää, etteivät ne olleet vakuuttuneita siitä, että meneillään oleva tutkimus voisi merkittävästi muuttaa raportin päätelmiä. Tavanomaisen menettelyn lisäksi Euroopan kemikaalivirasto (olemassa olevien kemikaalien jaosto), joka on kaikkien teknisten kokousten puheenjohtaja ja hallinnoija, ehdotti kirjallista lisämenettelyä kaikkia uusia kommentteja varten sekä lopullista kokousta syyskuussa 2001, jossa voitaisiin käsitellä teollisuuden ilmaisemia kantoja. Tekninen kokous hyväksyi ehdotuksen yksimielisesti. Tämän menettelyn pitäisi turvata perusteellinen keskustelu jäljelle jääneistä erimielisyyksistä alankomaalaisen esittelijän ja teollisuuden välillä.

Sinkkiteollisuuden nykyiset pyrkimykset uusien tieteellisten selvitysten aloittamiseksi ovat saaneet positiivista palautetta. Tämä tutkimusohjelma olisi kuitenkin voinut periaatteessa alkaa paljon aikaisemmin, kun koko sinkkikysymystä alettiin käsitellä vuonna 1995.

Itse asiassa jokainen tiedepohjainen sääntelykomitea kohtaa saman ongelman: päätös on tehtävä tiettyyn määräaikaan mennessä, ja tutkimus tuottaa koko ajan uusia tuloksia. Päätös lopettaa sinkkiä koskeva keskustelu seuraavassa teknisessä kokouksessa perustuu sen varmistamiseen, että kokousaika ja resurssit hyödynnetään tehokkaasti. Jos koko ajan odotetaan uusia tutkimustuloksia, keskustelu muista tärkeistä aineista viivästyy. Ei voida hyväksyä, että myöhästynyt palaute teollisuudelta siirtää riskinarvioinnin viimeistelyä.

On myös huomattava, että kun tekninen kokous on saanut työnsä valmiiksi, riskinarviointiraportit saatetaan joka tapauksessa myrkyllisyyttä, ekomyrkyllisyyttä ja ympäristöä käsittelevän tiedekomitean arvioitavaksi, ennen kuin tulokset toimitetaan sääntelykomitealle. Joka tapauksessa, jos nykyisen tutkimuksen tulokset muuttavat raporttien päätelmiä huomattavasti, esittelijä voi lisätä ne myöhemmin riskinarviointiraportin täydennykseen.